Elke mens het deel aan twee wêrelde: die fisiese wê­reld waarvan jy jou met jou sintuie kan vergewis, en die gees­tes­wêreld waarvan 'n mens nie langs fisiese kanale insig kan kry nie. Die feit dat sommige mense die bestaan van hierdie geesteswêreld ontken, bete­ken beslis nie dat dit nie bestaan nie of dat ons nie deel is daarvan nie.
Isak Burger is die president van die AGS. Hy tree dikwels op as spreker en is die outeur of mede-outeur van verskeie boeke en artikels. Hy is een van die stig­terslede van Christelike Televisie in Suid-Afrika en dien reeds vir jare as direkteur van Radiokansel en CNW. Hy is ook lid van die National Religious Leaders Forum wat gereeld samesprekings met die president en van sy ministers voer. Isak is getroud met Heletia en hulle het 'n seun en twee dogters. Hulle woon in Silverlakes.
Terwyl daar baie getuienisse oor die bestaan van die geesteswêreld is, is die Bybel die onweerlegbare en betroubaarste bron van kennis en inligting daaroor.
Die geesteswêreld is nie 'n plek wat geografies bepaal kan word nie. Met ander woorde, dit is nie êrens anderkant die sterre of 'n sekere afstand van die aarde af nie. Dis nie 'n wêreld op 'n ander plek nie, maar in 'n ander dimensie. Hierdie wêreld lê net anderkant die grense van ons sintuiglike veld van waarneming. Dit is dus buitesintuiglik. Dis hier, dis daar, dis oral. Die feit dat jy hierdie wêreld nie kan meet of aanraak of sien nie, maak dit nie minder werklik nie. Al is jy nie daarvan bewus nie, is jy net soveel deel daarvan as van hierdie fisiese wêreld.